உண்மையில் கமல் ஒரு சினிமாக்கலைஞர் என்றாலும் அரசியல்வாதிகளையும் அரசியலையும் ஒட்டியே அவரது சினிமாப் பயணம் இருந்திருக்கிறது. 60 களில் அவர் குழந்தை நட்சத்திரமாக சினிமாவில் மிளிர்ந்தபோது அண்ணாவின் ஆகச் சிறந்த தம்பியாக எம்.ஜி.ஆரும் காமராஜரின் தளபதியாக சிவாஜிகணேசனும், இரண்டு பெரிய கட்சிகளின் பிரசார பீரங்கிகளாக அரசியல் மேடைகளையும் அலங்கரித்துக்கொண்டிருந்தனர். இந்த இருபெரும் அரசியல்வாதிகளுடனும் நெருங்கியிருந்த கமலுக்கு அரசியல் எண்ணம் இயல்பாகவே இருந்திருக்கவேண்டும். 60களில் தமிழகத்தில் இந்திஎதிர்ப்பு போராட்டம் கொழுந்துவிட்டு எரிந்த காலகட்டத்தில் தன்னெழுச்சியாக அந்த போராட்டங்களில் திரண்டுவந்தவர்கள்தான் பின்னாளில் அரசியல் களத்தில் முன்னணி வீரர்களாகி நின்றனர். அடுத்த இரண்டு தலைமுறைகளுக்கு அரசியல் களத்தை இட்டுநிரப்பியவர்கள் அந்த இளைஞர்கள்தான்.